Foxcatcher
Foxcatcher: Priča koja je šokirala svijet (eng. Foxcatcher) je američka biografska drama iz 2014. godine koju je režirao Bennett Miller, a u kojoj su glavne uloge ostvarili Steve Carell, Channing Tatum i Mark Ruffalo. Scenarij za film napisali su E. Max Frye i Dan Futterman. Film je svoju svjetsku premijeru imao na filmskom festivalu u Cannesu 2014. godine gdje je bio nominiran za Zlatnu palmu i gdje je Bennett Miller osvojio nagradu za najboljeg redatelja.

Radnja 
Kada dobitnika zlatne Olimpijske medalje u hrvanju Marka Schultza (Channing Tatum) bogataš John du Pont (Steve Carell) pozove na svoje imanje kako bi mu pomogao trenirati za nadolazeće Olimpijske igre u Seulu 1988. godine, Schultz odmah pristaje nadajući se da će konačno izaći iz sjene vlastitog brata Davea (Mark Ruffalo). Vođen skrivenim namjerama, du Pont Schultzovo treniranje i „treniranje“ ostatka prvoklasnog hrvačkog tima vidi kao priliku da dobije poštovanje društva u kojem se kreće, ali i – što je puno važnije – svoje majke (Vanessa Redgrave). U početku je Mark opčinjen pažnjom koju mu du Pont pruža pa ga počne gledati kao neku vrstu očinske figure čije odobravanje mora dobivati konstantno. Iako mu u početku pruža potporu, du Pontova kompleksna osobnost uskoro se mijenja i on Marka uvodi u nezdravi svijet koji ugrožava njegovu karijeru. Njegovo ponašanje i okrutne psihološke igre uskoro počnu ugrožavati Markovo ionako poprilično nestabilno samopouzdanje. U međuvremenu, du Pont je fiksiran na Davea koji mu ne popušta i vjeruje da postoje stvari koje novac ne može kupiti. Uz rastuću du Pontovu paranoju i razdvojenost dvojice braće, ovaj trio uskoro kreće prema tragediji koju nitko nije mogao predvidjeti...

Glumačka postava 

 Steve Carell kao John Eleuthère du Pont
 Channing Tatum kao Mark Schultz; glumac Tatum je izjavio da mu je ova uloga bila "najteža u mojoj glumačkoj karijeri do danas".
 Mark Ruffalo kao Dave Schultz, du Pontov dugogodišnji prijatelj i osvajač zlatne Olimpijske medalje u hrvanju.
 Vanessa Redgrave kao Jean Liseter Austin du Pont, Johnova majka
 Sienna Miller kao Nancy Schultz, Daveova supruga
 Anthony Michael Hall kao du Pontov asistent
 Guy Boyd kao Henry Beck
 Brett Rice kao Fred Cole 
 Samara Lee kao Danielle Schultz 
 Jackson Frazer kao Alexander Schultz 
 Jane Mowder kao Rosie 
 Daniel Hilt kao Robert Garcia 
 Lee Perkins kao desetar Daly

Produkcija 
Redatelj Bennett Miller započeo je razvijati projekt još 2006. godine. Megan Ellison je sufinancirala film uz pomoć kompanije Sony Pictures Classics, a producirala ga je skupa s Millerom i Anthonyjem Bregmanom za vlastitu kompaniju Annapurna Pictures. Službeni svjetski distributer filma je kompanija Sony Pictures Classics.

Snimanje filma započelo je u gradskom području Pittsburgha dana 15. listopada 2012. godine blizu Sewickleyja, država Pennsylvania uključujući Sewickley Heights i Edgeworth. Velika rezidencija iz 1899. godine Wilpen Hall poslužila je kao lokacija za du Pontovo veliko imanje u Philadelphiji imena Foxcatcher farma. Film se također snimao u Rectoru, Ligonier Townshipu, McKeesportu, White Oaku i Connoquenessingu. Produkcijska ekipa tražila je dopuštenje za snimanje u osnovnoj školi West Mifflin u državi Pennsylvania. U prosincu 2012. godine snimalo se u Washingtonu, Oaklandu te na kalifornijskom sveučilištu. Snimanje filma završilo je krajem siječnja 2013. godine. Scene eksterijera snimane su u Morven parku i na imanju Leesburg u državi Virginia.

Kritike 
Film Foxcatcher: Priča koja je šokirala svijet pobrao je hvalospjeve filmskih kritičara od kojih su mnogi hvalili uloge Stevea Carella, Channinga Tatuma i Marka Ruffala. Na popularnoj internetskoj stranici Rotten Tomatoes film ima 91% pozitivnih ocjena temeljenih na 44 zaprimljene kritike uz prosječnu ocjenu 8.5/10. Na drugoj internetskoj stranici Metacritic koja se također bavi prikupljanjem filmskih kritika, film ima prosječnu ocjenu 91/100 temeljenu na 11 zaprimljenih kritika.

Justin Chang iz časopisa Variety hvalio je film i napisao: "Steve Carell, Mark Ruffalo i Channing Tatum odradili su savršene uloge u Millerovoj snažnoj i potresnoj istinitoj kriminalističkoj sagi". Eric Kohn iz Indiewirea također je napisao pozitivnu kritiku u kojoj je najviše hvalio glumu Carella i Tatuma. Donald Clarke iz The Irish Times nahvalio je Millerovu režiju uz opasku: "Miller na izvrstan način prikazuje psihopatstvo i moralnu dekadenciju tamo gdje takvo nešto ne bi očekivali - u olimpijskom hrvanju." Todd McCarthy iz The Hollywood Reportera hvalio je Carellovu glumu nazvavši je "uspjehom karijere".

S druge strane, Budd Wilkins iz časopisa Slant dao je filmu negativnu ocjenu uz opasku da film "ne nudi ništa važno ili kompleksno u vezi du Pontove patologije".

Napomene

Izvori

Vanjske veze 
 

Američki filmovi
Dramski filmovi
Biografski filmovi
Sportski filmovi
Authority control 2